Jakob Martin Strid

Jakob Martin Strid (født 7. december 1972) er en dansk tegner, forfatter og illustrator.

Strid er særligt kendt for sin tegneserie Strid, som Politiken bragte fra 2000 med mellemrum indtil 2005. Serien indbragte ham i 2001 Dan Turèll Prisen. Han debuterede i bogform i 1997 med tegneserien Vi hader alting!! Serien havde tidligere været trykt i Socialisten Weekend.

I 1999 udkom Strids første illustrerede billedbog, Rejsen til Jorden, med rimede vers. Han er siden udkommet med en lang række børnebøger heriblandt Mustafas Kiosk og børnebogsserien Mimbo Jimbo. Hans seneste udgivelse er Den fantastiske bus (2023), et kæmpeværk der ifølge forfatteren har været femten år undervejs. 

Strids bøger er solgt i over 33 lande, og hans værker er blandt andet lavet til film (Historien om den kæmpestore pære (2017), Da Mumbo Jumbo blev kæmpestor (på vej)) og teater (Lille Frø, Historien om den kæmpestore pære). I løbet af 2023 og 2024 udstilles et udvalg af de originale håndtegnede illustrationer fra Den fantastiske bus på kunstmuseerne Copenhagen Contemporary samt Brandts Klædefabrik.

Strids værker har flere gange vakt debat. I tegneserien af samme navn blev en forsvarstale af tegneseriefiguren Strid om Rote Armee Fraktion startskuddet til en debat, hvor aviserne Politiken og Berlingske stod som modpoler.Strid blæst. Artikel på Berlingske.dk 20. februar 2001, opdateret 26. februar 2003. I 2020 kritiserede en anmeldelse i Jyllands-Posten Strids bog I form med Tapiren for at udskamme overvægtige personer. Forlaget Gyldendal var uenig i kritikken og svarede, at bogen "grundlæggende handler om at komme ud af form og finde tilbage til sig selv igen".

Jakob Martin Strid skriver og illustrerer selv sine fortællinger. Blandingen af det poetiske, humoristiske og anti-autoritære er Strids særlige kendetegn. En rød tråd gennem hans forfatterskab er desuden fascinationen af fantastiske maskiner – blandt andet gåhuse, fyrtårne, kæmpepærer, spejlægsmaskiner, vindmaskiner, luftskibe og busser. Derudover spiller østlig mytologi ofte en birolle i hans fortællinger. Åbenlyse inspirationskilder er filmskaberen Miyazaki, forfatter og tegner Ib Spang Olsen samt digteren Halfdan Rasmussen.

 Hæder 
 2001 Dan Turèll Medaljen
 2006 Statens Kunstfonds treårige stipendium
 2007 Søren Gyldendals Studierejselegat
 2008 Børnebibliotekarernes Kulturpris
 2008 Orla-prisen (Bedste billedbog)
 2008 BMF's børnebogspris
 2009 Kulturministeriets Illustratorpris
 2012 Gyldendals Børnebogspris
 2012 Kronprinsparrets Kulturpris
 2012 BMF's børnebogspris
 2013 Silas-Prisen

 Bibliografi 
 Mustafas Kiosk (1999)
 Rejsen Til Jorden (1999)
 Dimitri 9mm (2001)
 Den Skaldede Mand (2002)
 STRID (2004)
 Lille Frø (2005)
 Min Mormors Gebis (2006)
 Strid - Decimal 0.4 (2007)
 Da lille Madsens hus blæste væk (2008)
 Den utrolige historie om den kæmpestore pære (2012)
 Den fantastiske bus (2023) Mimbo Jimbo 
 Mimbo Jimbo (2010)
 Mimbo Jimbo laver kunst (2011)
 Mimbo Jimbo og de store elefanter (2012)
 Mimbo Jimbo besøger en ven (2013)
 Mimbo Jimbo og den lange vinter (2014)
 Mimbo Jimbo bygger et fyrtårn (2015)
 Da Mumbo Jumbo blev kæmpestor (2018)
 Lær engelsk med Mimbo Jimbo (2018)
 Flyvebogen - Rejsen til monstrenes ø (2019) I form med Tapiren! (2020)

 Avisstriber 
 Tales from the Future (1995)
 Vi Hader Alting!! (1997)
 Jorden går under i år 2000 (1999)
 Strids Værste!!! (2002)
 Den store Strid (2001, striber bragt i Politiken)
 Den store Strid 2 (2002, striber bragt i Politiken'')

Referencer

Eksterne henvisninger 
 
 Jakob Martin Strid på Forfatterweb
 
 

Illustratorer fra Danmark
Tegnere fra Danmark
Tegneserietegnere fra Danmark
Børnebogsforfattere fra Danmark
Personer i Kraks Blå Bog
Dansksprogede forfattere fra Danmark
Modtagere af BMF's børnebogspris
Modtagere af Børnebibliotekarernes Kulturpris
Modtagere af Orla-prisen